b"\n_START_ARTICLE_\nKitajska\n_START_SECTION_\nImenovanje\n_START_PARAGRAPH_\nKitajska je v mandarin\xc5\xa1\xc4\x8dini najpogosteje imenovana Zhongguo. Prvi zlog zh\xc5\x8dng (\xe4\xb8\xad) pomeni \xc2\xbbosrednji\xc2\xab, medtem ko gu\xc3\xb3 (\xe5\x9b\xbd oz. \xe5\x9c\x8b) pomeni \xc2\xbbdr\xc5\xbeava\xc2\xab. Pojem so sprva prevedli kr\xc5\xa1\xc4\x8danski misijonarji kot \xc2\xbbSrednje kraljestvo\xc2\xab. V strarem veku se je ime navezovalo na \xc2\xbbOsredje dr\xc5\xbeave\xc2\xab\xc2\xa0vzdol\xc5\xbe doline Rumene reke._NEWLINE_Sloven\xc5\xa1\xc4\x8dina in ve\xc4\x8dina drugih zahodnih jezikov uporablja razli\xc4\x8dne izpeljanke besede Kitajska (Kina, China,...) in predpone \xc2\xbbSino-\xc2\xab\xc2\xa0ter \xc2\xbbSin-\xc2\xab. Te oblike verjetno izvirajo iz dinastija \xc4\x8c'in, ki je prva zdru\xc5\xbeila celotno narodno ozemlje Kitajcev . Za razliko od ostalih jezikov, ki uporabljajo predpono izvirajo\xc4\x8do iz \xc2\xbbqin\xc2\xab, v slovenskem jeziku, tako kot tudi v ve\xc4\x8dini jezikov biv\xc5\xa1e Sovjetske Zveze, uporabljamo predpono \xc2\xbbkitaj-\xc2\xab, ki izvira iz imena nekdanje pokrajine \xc2\xbbQitai\xc2\xab, ki se je nahajala na zahodnem delu dana\xc5\xa1nje Kitajske. Danes, na tem obmo\xc4\x8dju lahko najdemo le \xc5\xa1e mesto s tem imenom. Glede na to, da Slovanom, svet onkraj pu\xc5\xa1\xc4\x8dav dana\xc5\xa1nje zahodne Kitajske, ni bil znan, so celotno obmo\xc4\x8dje poimenovali po tistem, kar jim je bilo \xc5\xa1e znano, po Qitai-u, torej Kitajska.\n_START_SECTION_\nPoliti\xc4\x8dna razdelitev\n_START_PARAGRAPH_\nPoliti\xc4\x8dna delitev Kitajske na najvi\xc5\xa1ji ravni se je skozi zgodovino spreminjala s spremembami uprave. Vrhnje upravne enote so bila okro\xc5\xbeja in province. Pod njimi so bile prefekture, podprefekture, okraji, poveljni\xc5\xa1tva, idr. V sedanjosti obstajajo tudi mesta s statusom prefekture ali okro\xc5\xbeja in mestne ob\xc4\x8dine._NEWLINE_Ve\xc4\x8dina kitajskih dinastij je imela sede\xc5\xbe v zgodovinskem jedru Kitajske, kjer prevladuje ljudstvo Han. Razli\xc4\x8dne dinastije so se \xc5\xa1irile tudi v obrobna ozemlja, kot so Notranja Mongolija, Mand\xc5\xbeurija, \xc4\x8cinjiang in Tibet. Kitajsko v tradicionalnem smislu v notranjosti omejujeta Kitajski zid in Tibetanska planota. Mand\xc5\xbeurija in Notranja Mongolija le\xc5\xbeita severno od Kitajskega zidu; meja med njima je lahko opredeljena kot meja med Notranjo Mongolijo in severovzhodnimi provincami ali kot starej\xc5\xa1a meja marionetne dr\xc5\xbeave Man\xc4\x8dukuo iz \xc4\x8dasa 2. svetovne vojne. Meje pokrajine Xinjiang se ujemajo z dana\xc5\xa1njimi administrativnimi mejami. Zgodovinsko Tibet obsega celotno Tibetansko planoto. Naravna pregrada med severom in jugom Kitajske sta reka Huai He in gorovje \xc4\x8c'in Ling."